Predkladacia správa

Jedným zo závažných problémov medzinárodného spoločenstva aj v súčasnosti je  značný nárast organizovanej trestnej činnosti. Efektívne pôsobenie proti takémuto negatívnemu protispoločenskému javu nie je možné docieliť bez široko koncipovanej medzinárodnej spolupráce orgánov podieľajúcich sa na boji proti organizovanej trestnej činnosti. Popri platných multilaterálnych medzinárodnoprávnych zmluvných dokumentoch zohráva v boji s organizovanou trestnou činnosťou dôležitú úlohu aj bilaterálna právna úprava spolupráce v tejto oblasti. Zintenzívnenie spoločného úsilia a spolupráce v uvedenej oblasti sa potvrdí uzatvorením Dohody medzi vládou Slovenskej republiky a vládou Moldavskej republiky o spolupráci v boji proti organizovanej trestnej činnosti. Záujem o spoluprácu bol prejavený moldavskou stranou v roku 2000, a to doručením návrhu rezortnej dohody o spolupráci v boji proti organizovanej trestnej činnosti medzi ministerstvami oboch krajín. Tento návrh príslušné útvary Ministerstva vnútra Slovenskej republiky posúdili a v roku 2001 zaslala slovenská strana prepracovaný návrh moldavskej strane na posúdenie a prípadné predloženie pripomienok. Moldavská strana dlhšie obdobie neodpovedala a v roku 2004 aj z dôvodu uplynutia dlhšieho časového obdobia zaslala slovenská strana na posúdenie nový návrh už vládnej dohody v aktuálnej podobe. V ďalšom období sa komunikácia ohľadom predmetnej dohody rozvinula koncom roka 2006, kedy moldavská strana prejavila intenzívny záujem o podpísanie tejto vládnej dohody. Začiatkom roka 2007 bol dohodnutý text dohody, s ktorým prejavili súhlas obe strany, a ktorý je výsledkom komunikácie v podobe predkladaného návrhu dohody v súlade s požiadavkami oboch strán.

Cieľom predkladaného návrhu dohody je upraviť medzinárodnú spoluprácu orgánov podieľajúcich sa na boji proti organizovanej trestnej činnosti, umožnenie vzájomnej spolupráce príslušných orgánov oboch zmluvných strán pri prevencii, odhaľovaní a v boji proti organizovanej trestnej činnosti a to predovšetkým vzájomným informovaním sa o údajoch týkajúcich sa osôb páchajúcich organizovanú trestnú činnosť, výmenou operatívnych informácií, výmenou expertov a plánovaním spoločných výcvikových kurzov. Priamu a operatívnu spoluprácu v konkrétnych oblastiach podľa dohody budú vykonávať príslušné orgány ministerstiev vnútra, ktoré sa splnomocňujú na uzatváranie vykonávacích protokolov. Návrh dohody ďalej obsahuje ustanovenia o nadobudnutí platnosti, zmene a jej doplnení, ako aj zrušovacie ustanovenia.

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi. 

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 
	
	Predkladaný návrh dohody nemá finančný, ekonomický a environmentálny vplyv, ani vplyv na zamestnanosť a podnikateľské prostredie.
.